Магілёўскі мясакамбінат

«Магілёўскі мясакамбіна́т» — дзяржаўнае мясаперапрацоўчае прадпрыемства Беларусі, заснаванае ў 1905 годзе ў Магілёве ў якасці прыватнай жывёлабойні.

На 2019 год прадпрыемства выпускала мясныя вырабы пад 2 беларускамоўнымі таварнымі знакамі: уласным «Гурмістр» і сумесным «Панскія прысмакі» з ТАА «Міт Вялес Груп». Фірмовы гандаль налічваў 18 уласных крам — 7 у Магілёве, 3 у Шклове і па 1 у Віцебску, Мінску, а таксама ў іншых 5 гарадах Магілёўскай вобласці: Бабруйску, Горках, Кіраўску, Круглым і Крычаве. Гандлёвыя прадстаўніцтвы дзейнічалі ў 4 з 6 абласцей Беларусі — Бабруйску (Магілёўская вобласць), Брэсце, Віцебску і Мінску. У Маскоўскай вобласці Расіі працавалі 2 замежныя дылеры: ТАА «Міт Вялес Груп» (Каралёў) для збыту каўбасы і ТАА «Партнёр-М» (Даўгапрудны) для збыту ялавічыны.

 Вырабы 
На 2019 год ААТ «Магілёўскі мясакамбінат» вырабляла пад таварнымі знакамі «Гурмістр» і «Панскія прысмакі»:
 стэйкі з ялавічыны і ялавічны язык;
 пельмені з ялавічыны («Сакавітыя новыя»), а таксама з кураціны і свініны;
 варана-вэнджаныя каўбасы (у тым ліку салямі) з кураціны («Браслаўская», «Палескі сервелат»), а таксама з ялавічыны і свініны;
 сардэлькі з кураціны («Траецкія») і ялавічыны («Прэміум»), а таксама са свініны;
 сасіскі з кураціны («Папулярныя») і ялавічыны («Ялавічныя»), а таксама са свініны;
 вараную каўбасу з кураціны («Венская») і ялавічыны («Прэміум»), а таксама са свініны;
 чыпсы з ялавічыны («Святочныя»), а таксама са свініны;
 сыравэнджаныя каўбасы з ялавічыны («Араматная», «Іарданская»), а таксама з кураціны і свініны;
 фарш з ялавічыны і свініны;
 чабурэкі з кураціны, ялавічыны і свініны;
 паўвэнджаныя каўбасы з ялавічыны і свініны;
 сыравяленыя каўбасы з ялавічыны і свініны;
 свіныя зельц, крывяную (кішка) і ліверную каўбасу, рагу, рэбры, сальцісон, студзень, крывяны хлеб і шашлык;
 свіную бужаніну, бекон, грудзінку, каркоўку, карэйку, кумпяк, паляндвіцу, рулет, рульку, руляду, сала, шпік і шынку.

 Гісторыя 
У 1905 годзе ў Магілёве заснавалі гарадскую жывёлабойню. У 1913 годзе прадпрыемства абсталявалі лёдасаляным халадзільнікам на 5 тон мяса за суткі. У 1922 годзе пабудавалі каўбасны цэх на тону вырабаў за змену. У 1940 годзе перапрацоўвалі па 10 тон мяса і выпускалі 2 тоны каўбасы за змену. У 1953 годзе пабудавалі вытворчы корпус на 20 тон мяса, 5 тон птушкі і 4 тоны каўбасы за змену. Адначасова здалі халадзільнік на 1000 тон адначасовага захоўвання і на 20 тон замарозкі мяса за суткі. У 1963 годзе дырэктар Магілёўскага мясакамбіната абвясціў загадам 282 вымовы (44% работнікаў), з іх 121 за крадзяжы мясапрадуктаў. На 1 студзеня 1964 года інвентарызацыя выявіла па халадзільніку № 2 недастачу 26,45 тоны мясных вырабаў. У выніку на дзесяцігоддзе прадпрыемства стала атаясамлівацца са злачыннасцю ў мяса-малочнай прамысловасці Беларускай ССР.

У 1965 годзе на Магілёўскім мясакамбінаце адкрылі скуракансервавы цэх. У 1970 годзе магутнасць халадзільніка павялічылі да 3000 тон захоўвання і 100 тон сутачнай замарозкі. Адначасова Магілёўскі мясакамбінат павялічыў магутнасць каўбаснага цэха з 8 да 12 тон за змену. У 1986-м стварылі цэх забою жывёлы і апрацоўкі туш, дзе сталі апрацоўваць звыш 60% сыравіны. 30 студзеня 2002 года прадпрыемства пераўтварылі ў адкрытае акцыянернае таварыства, якім стаў кіраваць камітэт сельскай гаспадаркі і харчавання Магілёўскага аблвыканкама. У 2016 годзе Магілёўскі мясакамбінат увёў беларускамоўны таварны знак «Гурмістр».

 Крыніцы 

 Спасылкі 


Катэгорыя:Прадпрыемствы Магілёва
Катэгорыя:Вытворцы прадуктаў харчавання Беларусі
Катэгорыя:Прадпрыемствы харчовай прамысловасці Беларусі